กองทุนเพื่อช่วยเหลือคนหางานไปทำงานต่างประเทศ
การไปทำงานต่างประเทศ งานดี เงินดี ชีวิตดี หลายคนอาจเคยได้ยินข้อดี ส่วนข้อเสียที่ว่าแรงงานถูกทอดทิ้งอยู่ในต่างประเทศ ทำงานไม่ตรงตามสัญญาจ้าง ไม่ได้รับความเป็นธรรมจากนายจ้าง ซึ่งปัญหาเหล่านี้รัฐบาลมีมาตรการแก้ไขปัญหาจากปัญหาแรงงานไทยที่เดินทางไปทำงานต่างประเทศ ประสบปัญหาถูกทอดทิ้งอยู่ในต่างประเทศทำงานไม่ตรงตามสัญญาจ้าง ไม่ได้รับความเป็นธรรมจากนายจ้าง และไม่รู้ว่าจะต้องพึ่งพาหน่วยงานใดบ้าง รัฐบาลโดยกรมการจัดหางานจึงจัดตั้งกองทุนเพื่อช่วยเหลือคนหางานไปทำงานต่างประเทศ เพื่อให้การคุ้มครองแรงงานไทย โดยผู้ที่จะสมัครเป็นสมาชิกต้องเป็นคนหางานที่จะเดินทางไปทำงานต่างประเทศ โดยบริษัทจัดหางานเป็นผู้จัดส่ง กรมการจัดหางานเป็นผู้จัดส่ง ส่วนคนหางานที่แจ้งการเดินทางไปทำงานด้วยตนเองสามารถสมัครเป็นสมาชิกกองทุนฯ ได้ตามความสมัครใจ โดยมีอัตราค่าสมัครสมาชิก 300-500 บาท แตกต่างกันตามประเทศที่จะเดินทางไปทำงาน ซึ่งจ่ายเพียงครั้งเดียว แต่คุ้มครองตลอดระยะเวลาสัญญาจ้าง สมาชิกจะได้รับสิทธิประโยชน์ต่างๆ เมื่อถูกทอดทิ้งอยู่ในต่างประเทศ มีสิทธิ์ได้รับเงินสงเคราะห์ค่าพาหนะ ค่าที่พัก ค่ารักษาพยาบาล และค่าใช้จ่ายอื่นที่จำเป็น ประสบอันตรายก่อนหรือระหว่างไปทำงานต่างประเทศ ถูกเลิกจ้างโดยมีสาเหตุจากการประสบอันตรายและเข้ารักษาตัวในโรงพยาบาลต่างประเทศ พิการหรือทุพพลภาพ ประสบปัญหาในต่างประเทศซึ่งไม่ได้เกิดจากความผิดของสมาชิกกองทุนเป็นเหตุให้สูญเสียรายได้จากการทำงาน หรือไม่ได้รับความเป็นธรรมจากนายจ้าง ประสบปัญหาต้องเดินทางกลับไทยเนื่องจากภัยสงครามภัยธรรมชาติหรือเกิดโรคระบาด เสียชีวิตเนื่องจากประสบอันตรายจากการทำงานในต่างประเทศ สมาชิกหรือทายาทสามารถยื่นขอรับเงินสงเคราะห์ได้ที่สำนักงานจัดหางานจังหวัดทุกจังหวัด สำนักงานบริหารแรงงานไทยในต่างประเทศ หรือจะยื่นคำร้องในต่างประเทศ ณ สำนักงานแรงงานไทย สถานทูตไทยและสถานกงสุลไทยในประเทศนั้นๆนางเพชรรัตน์ สินอวย อธิบดีกรมการจัดหางาน เปิดเผยถึงสถิติในรอบปีงบประมาณ 2561 กองทุนช่วยเหลือคนหางานไปทำงานต่างประเทศตั้งแต่เดือน ตุลาคม 2560 – กันยายน 2561 ช่วยเหลือคนหางานแล้ว 197 ราย คิดเป็นเงินกว่า 6 ล้านบาท และตั้งแต่เดือนตุลาคม 2561 - มกราคม 2562 ช่วยคนหางานไปแล้ว 70 ราย คิดเป็นเงินกว่า 2 ล้านบาท จึงขอเชิญชวนคนหางานที่จะเดินทางไปทำงานต่างประเทศทุกคน สมัครสมาชิกกองทุนเพื่อช่วยเหลือคนหางานไปทำงานในต่างประเทศ เพื่อรับสิทธิประโยชน์และการคุ้มครอง จะเห็นได้ว่า สมาชิกกองทุนเพื่อช่วยเหลือคนหางานไปทำงานในต่างประเทศจะได้รับสิทธิประโยชน์ที่คุ้มค่า รวมทั้งมีความมั่นใจในการไปทำงานต่างประเทศ โดยมีกองทุนฯ ช่วยบรรเทาความเดือดร้อนให้กับตนเองและครอบครัว หากต้องประสบปัญหาที่ไม่อาจคาดการณ์ล่วงหน้าได้ ซึ่งรัฐบาลมุ่งหวังให้คนหางานเดินทางไปทำงานต่างประเทศอย่างถูกต้อง โดยก่อนตัดสินใจต้องคำนึงถึง 3 ข้อหลัก คือ ถูกกฎหมาย ปลอดภัย และได้สิทธิ์ครบถ้วน ซึ่งหากลักลอบไปทำงานอาจมีผลเสียมากมาย อาทิ ต้องอยู่อย่างลำบากและต้องหลบซ่อน อีกทั้งค่าแรงยังต่ำ ถูกเอารัดเอาเปรียบจากนายจ้าง ไม่ได้รับสิทธิการคุ้มครองใดๆ ขณะที่ประเทศชาติยังถูกเพ่งเล็งเสียชื่อเสียง